Spoštovani,

malo je projektov in tem, ki bi nas Slovence povezovale tako močno, kot je vse, kar je povezano s slovensko besedo in knjigo. Iz njiju izhajamo in k njima se venomer znova vračamo. Tako je bilo pred tisoč leti, ko je bila na Brižinske spomenike zapisana prva slovenska beseda. Tako je bilo v času nacionalnega prebujanja, ki so ga zaznamovali velikani France Prešern, Anton Martin Slomšek, Janez Bleiweis in mnogi drugi, pa vse do zahteve po suverenosti, ki je pred 34 leti z Majniško deklaracijo pred večtisočglavo množico prišla iz ust našega pesnika Toneta Pavčka.

Ni naključje, da je prav Tone Pavček prepoznal in podprl velik pomen ideje pomnika rastoče knjige kot simbola nenehno rastočega slovenstva. Rastočega v ustvarjalnosti, znanju, mednarodni prepoznavnosti in uspešnosti na vseh področjih. Simbola odličnosti naših dveh milijonov glav, dveh milijonov src in dveh milijonov parov rok. Z rastočo knjigo imamo priložnost izraziti tisto kar smo. A ne le to! Deklica, ki drži v roki knjigo, je zazrta v prihodnost in nenehno razmišlja o njej. Kam hočemo kot narod, po čem hrepenimo in kakšne cilje si zastavljamo? Kako in s čim bomo rasli v prihodnost? Kakšni ljudje bodo tu živeli in kakšno prihodnost bodo soustvarjali? Bodo to miroljubni, razgledani, odgovorni, delovni, ustvarjalni ljudje? Bodo tvorili trdno skupnost, ki jih bodo povezovale vrednote solidarnosti, strpnosti in medsebojne pomoči? Bodo še brali knjige in iz njih zmogli razbrati sporočila za osebnostno in skupnostno rast?

Tone Pavček je prav na tej točki videl pomen ideje rastoče knjige kot simbola rastočega slovenstva. Zapisal je: »Rastoča knjiga je več kot knjiga, je skrinja narodne zaveze, je duh, ki se nad časom dviga, je zvezda stalnica: ljubezen«. Te besede nas

vedno znova in znova vabijo, da razmišljamo o njih, saj nosijo v sebi brezčasno sporočilo. Tako kot jih nosijo prav vsa dosedaj vklesana sporočila, na katerih raste Deklica z rastočo knjigo. Skupno sporočilo je jasno: vsak dan imamo novo priložnost, da postanemo boljši ljudje in boljša skupnost, če to le hočemo.

Spoštovani,

Državni svet Republike Slovenije je s ponosom častni pokrovitelj projekta, ki zaseda osrednje mesto v tem parku. Zahvaljujem se Društvu rastoča knjiga in vsem, ki širijo plemenito idejo med vse generacije, še posebej med šolajoče se mlade. Redka so naravna bogastva, ki jih imamo v obilju, tehnoloških prednosti je manj kot včasih, primanjkuje nam lastnega kapitala ... Zavedati se moramo, da je naše največje bogastvo slovenski človek z vsemi svojimi ustvarjalnimi potenciali. Zato se je z njim treba ukvarjati, ga motivirati, da bo svoje danosti lahko razvil in deloval v skladu s stoletja preizkušenimi pozitivnimi vrednotami. Svet v katerem živimo je namreč vse bolj nepredvidljiv. Vrednote, za katere smo menili, da so nesporne, se krhajo. Zato so modre misli, zapisane na vseh listih rastoče knjige po vrtcih in šolah, knjižnicah, javnih prostorih in drugod po Sloveniji pomembno vodilo, ki nam lahko pomagajo, da ne zatavamo s poti in se ne izgubimo. S knjigo raste naše znanje, raste naš duh, raste naša odličnost! Tako posameznika, družine in naroda. Naj zaključim z besedami še enega našega velikega pesnika, Otona Župančiča, ki je zapisal "Od rok do rok, zvesto iz roda v rod - bi knjiga mogla najti lepšo pot?"

Vsem skupaj želim, da bi rastoča knjiga pognala globoke korenine v vsakem od nas!

Hvala.